理想印刷

理想印刷，當做版畫技術嗰陣又叫孔版油印，係一種高速嘅全自動絲網印刷技術，屬於孔版印刷。呢個技術由日本嘅理想科學工業株式會社開發，所以叫理想印刷。1986年，理想科學將第一部理想印刷機推出市場。嗰陣時，理想印刷主要喺學校同政府部門用，滿足到佢哋廉價快速複制嘅需求。慢慢噉，喺專營出版商、設計師、藝術家同埋插畫家之間，佢越來越發展成為最受歡迎嘅印刷工藝。理想印刷嘅特點係唔使加熱、化工製品就可以將色料帶到紙面上。除咗環保，平價嘅耗材成本亦係佢嘅優勢。

要傳送數據，可以用電腦發送分色處理後嘅灰度PDF文件畀理想印刷機，或者通過機器內置嘅掃描元件讀取圖文。印刷機會用激光爲每一種顏色分別打出一張模板紙，張模板紙會繃實到印筒表面，而印筒表面有非常精細嘅鋼絲網。印筒轉嗰陣會擠壓色料，令色料漏過絲網同模板紙，印到放置喺印筒下方嘅紙上面。呢個過程類似絲網印刷。理想印刷嘅色版有大概20種標準顏色。有傳統色，例如黑色同紅色，亦有熒光粉同熒光橙。除此之外，仲有白色、啞金色等等其他多種顏色可以揀。 

唔同工業用嘅柯式印刷或者手動嘅絲網印刷，即使係幾十張嘅小印量，若果用理想印刷亦好經濟。理想印刷機每分鐘可以印大概150張紙，所以亦適合大量印刷。 

由於色料乾燥得慢，唯獨唔可以用銅版紙來印。

印刷
版畫